Saak om godsdiens in skole te hou dán in hofArgieffoto: Don Mcphee/Guardian Die saak waarin ses landwye skole oor hul Christelike godsdiensbeleid voor die hof gedaag is, is vir 15 tot 17 Mei op die Suid-Gautengse hooggeregshof se rol geplaas. “AfriForum se regspan is gereed vir deelname as vriend van die hof aan die regsaak om die beoefening van godsdiens in skole te beskerm,” het Alana Bailey, adjunk uitvoerende hoof van AfriForum, Woensdag in ŉ verklaring gesê. “Antichristelike fundamentaliste het al in Oktober 2009 gedreig dat skole met ’n Christelike etos voor die hof gedaag sal word. Tóé reeds het AfriForum sterk standpunt daarteen ingeneem en gesê dat die organisasie skole teen sulke regsaksies sal ondersteun.” Die Organisasie vir Godsdiensonderrig en Demokrasie (Ogod) het in 2014 ses skole, naamlik Laerskool Randhart, Laerskool Baanbreker, Laerskool Garsfontein, Hoërskool Linden, Hoërskool Oudtshoorn en Oudtshoorn Gimnasium, voor die hof gedaag vanweë hul Christelike godsdiensbeleid. Die Federasie vir Suid-Afrikaanse Skoolbeheerliggame (Fedsas) verteenwoordig hierdie ses skole in die saak, met AfriForum wat as vriend van die hof by die saak betrokke is en die skole met regskoste steun. In 2015 het AfriForum ’n veldtog van stapel gestuur vir die behoud van godsdiens in skole en ter ondersteuning en bewusmaking vir hierdie hofsaak. Ds. Henk Stavast en Derick Francis het 6 000 km per fiets oor die hele land afgelê as deel van dié veldtog om geld in te samel vir die saak, maar ook om mense in te lig oor die situasie en die moontlik negatiewe gevolge indien godsdiens uit skole geneem word. Hykie Berg, AfriForum en Laerskool Jacobsdal het ook ’n staptoer in die Drakensberg om dieselfde rede onderneem. “Die ondersteuning vir die projekte was uiters positief en het opnuut bewys hoe belangrik godsdiens oor die algemeen en Christenskap in besonder in en vir skole asook leerders en ouers is,” het sy gesê. Mense wat AfriForum wil ondersteun met ’n bydrae tot die hofsaak, kan R10 skenk deur hul naam na 38313 te SMS (SMS’e kos R1).